CELEX: C2004/273/27
Language: fi
Date: 2004-11-06 00:00:00
Title: Asia C-369/04: London Tribunal Centren VAT and Duties Tribunalsin 24.8.2004 tekemällään päätöksellä esittämä ennakkoratkaisupyyntö asiassa Hutchison 3G UK Limited, mmO2 Plc, Orange 3 G Limited, T-Mobile (UK) Limited, Vodafone Group Services Limited vastaan The Commissioners of Customs and Excise

6.11.2004   
            
            
               FI
            
            
               Euroopan unionin virallinen lehti
            
            
               C 273/14
            
         London Tribunal Centren VAT and Duties Tribunalsin 24.8.2004 tekemällään päätöksellä esittämä ennakkoratkaisupyyntö asiassa Hutchison 3G UK Limited, mmO2 Plc, Orange 3 G Limited, T-Mobile (UK) Limited, Vodafone Group Services Limited vastaan The Commissioners of Customs and Excise
   (Asia C-369/04)
   (2004/C 273/27)
   London Tribunal Centren VAT and Duties Tribunals on pyytänyt 24.8.2004 tekemällään päätöksellä, joka on saapunut yhteisöjen tuomioistuimeen 26.8.2004, Euroopan yhteisöjen tuomioistuimelta ennakkoratkaisua asiassa Hutchison 3G UK Limited, mmO2 Plc, Orange 3 G Limited, T-Mobile (UK) Limited, Vodafone Group Services Limited vastaan The Commissioners of Customs and Excise seuraaviin kysymyksiin:
   
               1.
            
            
               Onko kiistattomassa tosiseikastossa esitetyssä tilanteessa kuudennen direktiivin 4 artiklan 1 ja 2 kohdassa (1) tarkoitettua käsitettä ”taloudellinen toiminta” tulkittava siten, että siihen sisältyy se, että Secretary of State myöntää lupia järjestämällä huutokaupan oikeuksista käyttää televiestintälaitteita elektromagneettisten taajuuksien määrätyissä osissa (jäljempänä toiminta), ja millä seikoilla on merkitystä tämän kysymyksen kannalta?
            
         
               2.
            
            
               Millä seikoilla on kiistattomassa tosiseikastossa esitetyssä tilanteessa merkitystä arvioitaessa sitä, toimiko Secretary of State toimintaa harjoittaessaan kuudennen direktiivin 4 artiklan 5 kohdassa tarkoitetulla tavalla ”viranomaisen ominaisuudessa”?
            
         
               3.
            
            
               Voiko toiminta kiistattomassa tosiseikastossa esitetyssä tilanteessa olla (i) osittain taloudellista toimintaa ja osittain muuta toimintaa ja/tai (ii) osittain toimintaa, jota harjoittaa julkisoikeudellinen yhteisö viranomaisen ominaisuudessa, ja osittain muuta toimintaa, jolloin toiminta olisi kuudennen direktiivin nojalla osittain ALV:n alaista ja osittain ei?
            
         
               4.
            
            
               Kuinka todennäköistä ja ajallisesti kuinka lähellä ajankohtaa, jona toimintaa on harjoitettu, kuudennen direktiivin 4 artiklan 5 kohdan toisessa alakohdassa tarkoitetun ”huomattavan kilpailun vääristymisen” on oltava, jotta kyseistä toimintaa harjoittavaa henkilöä voidaan pitää kyseisessä alakohdassa edellytetyllä tavalla verovelvollisena kyseisestä toiminnasta? Millä tavoin verotuksen neutraalisuuden periaate mahdollisesti vaikuttaa tähän kysymykseen?
            
         
               5.
            
            
               Käsittääkö kuudennen direktiivin liitteessä D mainittu sana ”televiestintä” (johon viitataan kuudennen direktiivin 4 artiklan 5 kohdan kolmannessa alakohdassa) sen, että Secretary of State myöntää luvat järjestämällä huutokaupan oikeuksista käyttää televiestintälaitteita elektromagneettisten taajuuksien määritellyissä osissa kiistattomassa tosiseikastossa esitetyssä tilanteessa?
            
         
               6.
            
            
               Mikäli (i) jäsenvaltio päättää panna täytäntöön kuudennen direktiivin 4 artiklan 1 ja 5 kohdan lainsäädännöllä, jolla annetaan hallituksen elimelle (kuten tässä tapauksessa Yhdistyneen kuningaskunnan valtiovarainministeriölle) valtuudet antaa ohjeita, joissa täsmennetään, mitä hallituksen elinten luovuttamia tavaroita tai suorittamia palveluja on kohdeltava veronalaisina luovutuksina ja (ii) kyseinen hallituksen elin antaa tai pyrkii antamaan kyseisten valtuuksien perusteella ohjeita, joissa täsmennetään, että tietyt luovutukset ovat veronalaisia: onko asiassa C-106/89, Marleasing, 13.11.1990 annetun tuomion (Kok. 1990, s. I-4135, Kok. Ep. X, s. 599) 8 kohdassa vahvistetulla periaatteella merkitystä kansallista lainsäädäntöä ja kyseisiä direktiivejä tulkittaessa (ja mikäli on, mikä merkitys)?
            
         
      (1)  Jäsenvaltioiden liikevaihtoverolainsäädännön yhdenmukaistamisesta — yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annettu kuudes neuvoston direktiivi 77/388/ETY (EYVL L 145, 13.6.1977, s. 1).